99.

Komisia bude takéto opatrenia považovať za zlučiteľné s vnútorným trhom podľa článku 107 ods. 3 písm. c) ZFEÚ, ak budú splnené tieto podmienky: a) Podpora platobnej schopnosti sa poskytuje ako stimul pre súkromné investície do vlastného kapitálu, podriadeného dlhu alebo kvázi vlastného kapitálu vrátane tichých účastí alebo úverov s podielom na zisku. b) Pomoc sa poskytuje na základe schémy vo forme verejných záruk alebo podobných opatrení pre účelové investičné fondy ako stimul na investovanie do konečných príjemcov. Takéto investície sa musia uskutočňovať prostredníctvom finančných sprostredkovateľov vo forme takých investičných fondov, ktoré sú v zásade vybrané otvoreným, transparentným a nediskriminačným postupom. Odmeňovanie správcov týchto fondov by malo v zásade vychádzať z výkonnosti celého portfólia fondu. c) Oprávnení koneční príjemcovia sú obmedzení na MSP a malé spoločnosti so strednou trhovou kapitalizáciou (*22). d) Pokiaľ úverové inštitúcie vystupujú ako finanční sprostredkovatelia vo vzťahu k opatreniam prijatým podľa tohto oddielu, napríklad sekuritizáciou takýchto investícií s cieľom sprístupniť ich iným investorom, musia zdieľať primeranú časť rizika. Za primerané zdieľanie rizika by sa pravdepodobne považovalo ponechanie aspoň 10 % objemu takýchto nástrojov v súvahe inštitúcie. e) Oprávnené schémy generujú dodatočné nové investície od súkromných investorov. Investičné rozhodnutia musia byť orientované na zisk a prijaté na základe obchodných alebo investičných plánov, ktoré preukazujú, že oprávnení koneční príjemcovia sú dlhodobo životaschopnými podnikmi. f) Všetci inštitucionálni investori bez ohľadu na svoju povahu alebo geografickú polohu môžu do investičných fondov, ktoré sa majú zriadiť, investovať za rovnakých podmienok. g) S cieľom zabezpečiť investície zamerané na zisk sa musí v rámci pomoci zaistiť, aby investori znášali primeraný podiel rizika. Ak prvé straty kryje štát, možno takéto zdieľanie rizika dosiahnuť obmedzením hodnoty takejto záruky alebo podobného opatrenia na maximálne 30 % podkladového portfólia a na to, že sa kryjú len istiny bez úrokov alebo akýchkoľvek vedľajších záväzkov. h) Bez ohľadu na podkladový finančný nástroj trvanie záruky nepresiahne celkovo osem rokov. V prípade záruk na dlh nesmie presiahnuť splatnosť podkladového dlhového nástroja. V prípade investícií do vlastného kapitálu sa záruka nesmie vzťahovať na investície uskutočnené finančným sprostredkovateľom po dátume uvedenom v bode 101. i) Použitie záruky je zmluvne viazané na osobitné podmienky („záručné udalosti“), ktoré môžu siahať až po povinné vyhlásenie konkurzu na podnik príjemcu alebo po iný podobný postup. Tieto podmienky budú musieť zainteresované strany dohodnúť pri prvom poskytnutí záruky. V prípade záruk poskytnutých na investície do vlastného kapitálu môžu byť oprávnené straty kryté zárukou len v momente, keď je fond zrušený a všetky portfóliové investície boli odpredané za trhových podmienok. j) Riziko, ktoré znáša štát, sa odráža v primeranej, trhovo orientovanej návratnosti. Takáto návratnosť môže mať formu priamej odmeny v podobe záručnej prémie alebo práv podieľať sa na zisku, ktorý majú takéto fondy akumulovať, a to aj v závislosti od povahy nástroja (podriadené úvery alebo vlastný kapitál). Musí sa kalibrovať s ohľadom na investičný stupeň konečných príjemcov, typy krytých nástrojov a trvanie poskytnutej ochrany. k) Sú zavedené účinné záruky na to, aby sa zabezpečilo, že výhoda sa prenesie na konečných príjemcov v maximálnej možnej miere. l) Celková výška poskytnutých finančných prostriedkov nepresiahne 10 miliónov EUR na podnik. m) Ak členský štát poskytne Komisii náležité odôvodnenie a dodržia sa dodatočné podmienky na obmedzenie narušení hospodárskej súťaže, môže Komisia akceptovať alternatívne metódy výberu a odmeňovania, vyššie sumy finančných prostriedkov a/alebo podniky strednej veľkosti.